স্পেনে মুখোমুখি ধাক্কা ট্রেনের! ভয়াবহ পরিস্থিতি এলাকায়

ওয়েব ডেস্ক : স্পেনে (Spain) ভয়াবহ ট্রেন (Train) দুর্ঘটনা। যার জেরে প্রাণ গেল অন্তত ২১ জনের। ঘটনায় আরও ৭০ জন আহত হয়েছেন বলে খবর। তবে মৃতের সংখ্যা আরও বাড়তে পারে বলেই আশঙ্কা করা হচ্ছে। স্পেনের দক্ষিণাঞ্চল আন্দালুসিয়ায় (Andalusia) এই দুর্ঘটনাটি ঘটেছে বলে খবর।

এক রেল কর্তপক্ষ জানিয়েছে, মালাগা থেকে মাদ্রিদগামী একটি দ্রুতগামী ট্রেন প্রথমে লাইনচ্যুত (Derailed) হয়ে পাশের ট্র্যাকে ঢুকে পড়ে। ঠিক সেই সময় বিপরীত দিক থেকে আসা আরেকটি ট্রেনের সঙ্গে তার মুখোমুখি সংঘর্ষ হয়। তীব্র ধাক্কায় দু’টি ট্রেনই উল্টে যায়। তার পরেই ঘটনাস্থলেই প্রাণ হারান একাধিক যাত্রী।

রবিবার এই ঘটনার পর আন্দালুসিয়ার জরুরি পরিষেবার শীর্ষ আধিকারিক আন্তোনিও সান্সের কথায়, “এটা আমাদের জন্য অত্যন্ত কঠিন রাত। পরিস্থিতি এখনও সম্পূর্ণ নিয়ন্ত্রণে আসেনি।” পরিবহণমন্ত্রী অস্কার পুয়েন্তে জানিয়েছেন, গুরুতর আহত অন্তত ৩০ জনকে হাসপাতালে ভর্তি করা হয়েছে। সকল আহতকেই উদ্ধার করে চিকিৎসার ব্যবস্থা করা হয়েছে। জানা গিয়েছে, ঘটনার সময় ট্রেনে ছিলেন ৩০০ জন যাত্রী।

আরও খবর : ইরানে মৃত্যু হয়েছে ১৬ হাজারের বেশি মানুষের! দাবি রিপোর্টে

দুর্ঘটনার জেরে মাদ্রিদ থেকে কর্ডোবা, সেভিয়া, মালাগা ও হুয়েলভাগামী হাই-স্পিড ট্রেন পরিষেবা অন্তত সোমবার বন্ধ রাখা হয়েছে। নিহত ও আহতদের পরিবারের জন্য বিভিন্ন স্টেশনে সহায়তা কেন্দ্র খোলা হয়। স্পেনের প্রধানমন্ত্রী পেদ্রো সানচেজ (Pedro Sanchez) সামাজিক মাধ্যমে লিখেছেন, “এটা আমাদের দেশের জন্য গভীর যন্ত্রণার রাত।” ইউরোপের একাধিক দেশের রাষ্ট্রনেতা স্পেনের পাশে থাকার বার্তা দিয়েছেন।

ইউরোপের বৃহত্তম হাই-স্পিড রেল নেটওয়ার্কের গর্বের মধ্যেই এই দুর্ঘটনা নতুন করে প্রশ্ন তুলে দিল নিরাপত্তা ব্যবস্থা নিয়ে। ২০১৩ সালে সান্তিয়াগো দে কম্পোস্তেলার ভয়াবহ রেল দুর্ঘটনা ঘটেছিল। মৃত্যু হয়েছিল ৮০ জনের। তার পর পর আবারও স্পেন দেখল দ্রুতগতির রেলে ভয়াবহ দুর্ঘটনা।

দেখুন অন্য খবর :

The post স্পেনে মুখোমুখি ধাক্কা ট্রেনের! ভয়াবহ পরিস্থিতি এলাকায় first appeared on KolkataTV.